*А.В. Раднянкова*

**РАЗНАВІДНАСЦІ ЗАЧЫНАЎ ПРЫ ЛАНЦУГОВАЙ СУВЯЗІ СТРОФ У ПУБЛІЦЫСТЫЧНЫХ ТЭКСТАХ к. ХІХ - п. ХХ стст.**

Публіцыстычны тэкст к. ХІХ - ХХ стст. мае пэўныя структурныя часткі страфы, якія характэрны і для сучаснай кампазіцыйнай будовы тэксту - зачын, сярэдняя частка і канцоўка. Зачын выконвае асноўную ролю пры арганізацыі кампазіцыйна-сэнсавага адзінства страфы. Аднак сінтаксічную самастойнасць зачына можна лічыць адноснай, таму што празаічная страфа - гэта група цесна ўзаемазвязаных закончаных сказаў. Зачын - гэта, па сутнасці, ключавы сказ, які выражае асноўны сэнс і знаходзіцца ў пачатку.

Р. Я. Салганік выдзяляе некалькі разнавіднасцей зачынаў пры ланцуговай сувязі строф. Разгледзім найбольш пашыраныя віды зачынаў, якія выкарыстоўваюцца аўтарамі ў публіцыстычных тэкстах к. ХІХ - п. ХХ стст..

Ланцуговая сувязь строф, зачыны якіх пачынаюцца з даданых членаў сказа:

* 1. азначэння:

Тутэйшы сьвяшчэнік жыве зусім бедна. Гэтымі днямі, як толькі сцямнела, зайшлі да яго у двох нейкіе зладзеі з рэвольвэрамі у руках. Пасадзілі яны папа с пападзёй у кут і сталі шукаць грошы. Знайшлі ўсяго багацьця толькі шэсць рублёў у хаці. Разласаваўшыся, зладзеі хацелі абкрасці і цэркву[Н.Н. - 1911. - № 2. - с. 29].

Азначэнне тутэйшы семантычна пашырае змест назоўніка сьвяшчэнік, надаючы яму дадатковую канатацыю(чалавек не прыезджы, а мясцовы, які жыве на Беларусі).

Адзіны ў нашым горадзе і бадай ці на ўвесь край стары магазін зброі вядомай фірмы аказаўся няздольны да выплаты[1, с. 176]. У дадзеным прыкладзе азначэннем адзіны аўтар, з аднаго боку, скіроўвае чытача на колькасную характарыстыку прадмета, з другога боку, паступова вызначае тэму далейшага разважання - банкруцтва і эканамічнага стану сельскай гаспадаркі;

* 1. дапаўнення:

У нас тут купцы усе лясы пустошаць да апошняго куста, цяпер дровы у нас за нішто, а некалі будуць на фунты прадаваць, як і цяпер робяць ужо у вялікіх гарадах. 17 сьнежня(дзекабря) у лесе пільшчыкі клалі калоду на козлы, але яна скруцілася і спала далоў, падаючы прыбіла на сьмерць аднаго пільшчыка. Яго адвезьлі у лекарню[Н.Н. - 1911. - № 1. - с. 13].

Прыдзеяслоўнае дапаўненне, з якога пачынаецца сказ, выражаецца асабовым займеннікам нас ва ўскосным склоне з прыназоўнікам. Менавіта ў спалучэнні з родным склонам назоўніка прыназоўнік у указвае на асобу, у асяроддзі якой адбываецца дзеянне. Пасля дапаўнення ўжываецца акалічнасць месца( такое размяшчэнне даданых членаў сказа даволі часта сустракаецца ў публіцыстычных тэкстах к. ХІХ -п. ХХ стст.). Аўтар хоча данесці да чытача, што ў нашым краі, а не ў іншых мясцінах, купцы высякаюць усе лясы і не дбаюць пра становішча астатніх людзей, сялян. Схематычна гэта выглядае наступным чынам: дапаўненне - дзейнік - выказнік, дзе дапаўненне змяшчае "тэму" сказа. Безумоўна, пасля ўказання тэмы ідзе разгортванне "рэмы", падаецца новая інфармацыя.

Да вас, школьная моладзь, як да хлопцаў, так і дзяўчатак, зварочваемся з просьбай[3, с. 204]. Маўленчая інтэнцыя аўтара як важны камунікатыўны фактар прадвызначае выбар і камбінацыю моўных сродкаў у пэўнай сітуацыі. Так, парадак слоў у прыведзеным прыкладзе яшчэ больш падкрэслівае мэту аўтара - уздзейнічаць на чытача. Ствараецца сітуацыя свабоднага суб'ектыўнага выказвання. Форма звароту выкарыстоўваецца ў зачыне не столькі для таго, каб назваць адрасата, колькі для прыцягнення ўвагі да гэтай асобы або асоб з боку іншых людзей; 3. акалічнасці:

* месца: У адным з папярэдніх №№ "Краю" мы згадвалі пра безнадзейнае санітарнае становішча ў Вільні[1, с. 133].

На лініі железнадарожнай Гродна-Сувалкі загарэўся пасажырскі поезд... [Н.Н. - 1911. - № 1. - с. 14].

Такія зачыны даволі распаўсюджаныя ў публіцыстычных тэкстах к. ХІХ - п. ХХ стст. Акалічнасць скіроўвае ўвагу на пачатак самога дзеяння(любы выпадак, любое здарэнне заўсёды пачынаецца з месца, дзе яно адбываецца). У зачыне з апошняга прыклада падаецца тэрытарыяльнае абмежаванне месца здарэння, але гэта толькі ўмоўныя межы, якія маюць адносіны да ўсяго паведамлення. Астатнія сказы страфы разгортваюць дзеянне і насычаюць яго разнастайнымі фактамі;

* часу: З вясны глядзяць на нас братнія люды ў аковах, і калі ад нас не паляціць голас, яны не зрушацца; калі мы вытрымаем, і яны разарвуць ланцугі, і яны пойдуць на бой з прыгнётам... [2, с. 70].

8 верасня ў Троках адбываецца традыцыйны славуты ў тутэйшых ваколіцах фэст і кірмаш; і хоць надвор'е сёлета вельмі неспрыяла, усё ж, нягледзячы на непагадзь, сабраласяшмат народу як з самой Вільні. так і з іншых мясцін - хто дабіраўся чыгункай, хто на возе, а шмат хто ішоў пеша[1, с. 149].

Акалічнасці часу выконваюць удакладняльную функцыю ў сказе і звужаюць часавыя рамкі, у межах якіх адбываецца дзеянне; - меры і ступені: Вельмі я здзівіўся, калі прачытаў у №3 "Нашай Нівы" за гэты год стацью "Эміграція у Амэрыку", напісаную п. А. Ўласовым! Аўтор стацьці пішэ, бытцам у Амэрыцы нашы беларусы, не прывыкшые да раскошнаго жыцьця, за 2-3 гады ўжо складаюць капітал і варочаюцца да сваіх родных вёсак з "амерыканскімі грашыма"; далей аўтор кажэ: "усяго такіх грошы ад прадажы сваей працы у Амэрыцы на нашу думку у беларусі будзе каля 30 мільёноў рублёў"[Н.Н. - 1911. - № 5. - с. 66]. Пачынаючы зачын з прыслоўя меры і ступені, аўтар адразу падкрэслівае вышэйшую ступень яго суб'ектыўнай пазіцыі. Структурная суаднесенасць першага і другога сказа - "дзеепрыметнае словазлучэнне- дзейнік". Назоўнік аўтар паказвае непасрэдную прыналежнасць асобы(п. А. Ўласовым) да выкладаемага матэлыялу. Такім чынам аўтар пазбягае таўталогіі. Лагічнай канцоўкай страфы з'яўляецца простая мова, якая даслоўна перадае і падагульняе змест;

- умовы: Друкуючы з лёгкім сэрцам гэты данос, "Б. Ж."хочэ падбіць тутэйшую адміністрацыю, каб чым барджэй прыдушыла беларускі національны рух, а разам з гэтым нацкаваць на нас і расейскае грамадзянство...[ Н.Н. - 1911. - №4. - с52].

У гэтым зачыне акцэнтуецца думка на ўмове дзеяння. Увага чытача адразу скіроўваецца на асноўную ідэю страфы. Вялікая роля, безумоўна, у разуменні сэнсу адводзіцца і лексічным адзінкам зачына(лёгкім сэрцам).

Кідаючы на нас абвіненьне ў сэпаратызме, "Б. Ж." лічыць нас вінаватымі ў прэступленьні, за каторае мейсцовые прэдстаўнікі гасударственай ўласьці павінны былі бы даўно аддаць нас пад суд... [ Н.Н. - 1911. - №4. - с52].

На першы план у гэтым сказе выступае дзеепрыслоўнае словазлучэнне, якое і фарміруе пачатак зачыну. Калі ўважліва ўдумацца ў сэнс страфы, то можна заўважыць, што асноўная мэта зачыну - выявіць сапраўдную ўмову, пры якой адбываецца дзеянне. У сказе дзеепрыслоўе абазначае дзеянне той самай асобы, што і дзеяслоў- выказнік, да якога яно адносіцца.

Не толькі даданыя члены сказа, але і словазлучэнні, якія граматычна не звязаны з членамі сказа і толькі паказваюць на адносіны гаворачай асобы да выказанай думкі, могуць стаяць у пачатку зачынаў у публіцыстычных тэкстах к. ХІХ -п. ХХ стст., напрыклад:

Нарэшце, мясцовыя ўлады канчаткова зацвердзілі ўмову з падрадчыкам на правядзенне трамвайнай лініі ў Вільні[1, с. 145]. Аўтар, выкарыстоўваючы пабочнае слова, паказвае на завяршэнне дзеяння, на тое, што мера чакання ўжо скончылася.

Напэўна, ужо даўно не было такога зменлівага надвор'я, як сёлета; апошнія часы, за выняткам некалькіх марозных дзён, неба хмурнае і часта ідуць дажджы[1, с. 138]. Скіроўваецца ўвага чытача перш за ўсё на няўпэўненасць аўтара пры перадачы інфармацыі.

Прааналізаваны матэрыял дазваляе зрабіць вывад, што публіцыстычны тэкст к. ХІХ - п. ХХ стст. па наяўнасці структурных кампанентаў і розных відаў сувязі паміж сказамі нагадвае па сваёй структуры тэкст сучасны. Разумеецца, публіцыстычны тэкст разглядаемага перыяду яшчэ мае кампазіцыйныя недасканаласці, але ўжо разнастайнасць зачынаў як асноўнага элемента кампазіцыйнай будовы сведчыць пра станаўленне публіцыстычнага стылю на мяжы стагоддзяў і зацікаўленасць аўтараў загадзя абдуманым намерам пры перадачы інфармацыі.

**ЛІТАРАТУРА:**

* 1. Багушэвіч, Ф. Творы: Вершы, паэмы, апавяданні, артыкулы, лісты [Тэкст] / Ф. Багушэвіч; [уклад., прадм. Я. Янушкевіча; камент. У. Содаля, Я . Янушкевіча]. - Мн.: Маст. літ., 1991. - 309 с.
  2. Каліноўскі, К. За нашу вольнасць. Творы, дакументы [Тэкст] / К. Каліноўскі; [уклад., прадм.. паслясл. і камент. Г. Кісялёва; серыя 2, гісторыка-літаратурныя помнікі]. - Мн. : "Беларускі кнігазбор", 1999. - 464 с.
  3. Цётка. Выбраныя творы [Тэкст] / Цётка; [уклад., прадм. В. Коўтун; камент. С. Александровича, В. Коўтун; серыя 1, Мастацкая літаратура]. - Мн. : "Бел. кнігазбор", 2001. - 336 с.